એક તરફ સ્પર્મ-ડોનેશન કરવામાં અને લેવામાં હિચકિચાહટ અનુભવાય છે, જ્યારે પશ્ચિમના દેશોમાં તો ઘણા દાયકાઓથી આ પ્રક્રિયા જોરમાં છે. વીર્ય જ્યારે ગર્ભધારણ માટે જરૂરી પરિમાણ ન ધરાવતું હોય ત્યારે આવા સ્પર્મ-ડોનરની જરૂર પડે છે. લેસ્બિયન સંબંધોમાં પણ પોતાનું સંતાન મેળવવા માટે આવા ડોનરનું વીર્ય વપરાય છે. ૧૯૪૦ના દાયકામાં બ્રિટનના બર્થહોલ્ડ વિસનેર નામના જીવશાસ્ત્રીએ પત્ની મૅરી બાટોર્નની સાથે મળીને ઇન્ફર્ટિલિટી ક્લિનિક ખોલેલું. તેમણે નિ:સંતાન દંપતીને કોઈ પણ રીતે બાળક અપાવવાની ખેવનાથી વીર્યની સારી ગુણવત્તા ધરાવતા પુરુષોના સ્પર્મનો ઉપયોગ કરવાનું શરૂ કરેલું. એ વખતે પશ્ચિમના દેશોમાં પણ આ રીતે કૃત્રિમ ગર્ભધારણ કરવાની પદ્ધતિ વિવાદાસ્પદ ગણાતી હતી એટલે અનેક વાર કૃત્રિમ ગર્ભધારણની પ્રક્રિયા પર પ્રતિબંધ આવ્યો અને ઊઠ્યો, પરંતુ સાયન્ટિસ્ટ બર્થહોલ્ડ અને મૅરી બાટોર્ને તેમનું ક્લિનિક તમામ ઝંઝાવાતો વચ્ચે પણ ચાલુ રાખ્યું. શરૂઆતની અડચણોને પાર કર્યા પછી તો તેમનું આ ક્લિનિક હાઈ આઇક્યુ (ઇન્ટેલિજન્સ ક્વોશન્ટ) ધરાવતાં બાળકો મેળવવા માટે ખાસ સાયન્ટિસ્ટોનું વીર્ય વાપરીને ગર્ભધારણ કરાવી આપવા માટે ફેમસ થઈ ગયું.